text: Joventut programa una sèrie de noves activitats per fomentar la cultura juvenil a Reus | Reusdigital.cat diari de Reus. Notícies i actualitat del Camp de Tarragona
  La segona edició del festival Llambordes es reformula i s'obre a diverses disciplines artístiques
  12 d'Abril de 2018, per Marc Busquets
  La presentació de les accions s'ha fet aquest dijous al matí
  Amb la voluntat de donar veu al jove talent reusenc, la regidoria de Participació, Ciutadania i Transparència del consistori ha presentat un seguit de propostes lúdiques que han de tenir lloc enguany i que es vehicularan a través del Casal de Joves. D'aquesta manera, se celebrarà la segona edició del festival Llambordes, un cicle de concerts en "indrets secrets per descobrir" i la campanya 'Bucs al carrer'. La regidora del ram, Montserrat Flores, ha exposat aquest dijous que tot plegat busca "el foment de la cultura entre el jovent com a eina de cohesió social".
  25 quadres de llum
  Al costat dels tècnics i dinamitzadors Dídac Aluja i Anna Roig, Flores ha comentat les accions que es duran a terme. El festival Llambordes es presentarà en un nou format per "abastar més estils". L'esdeveniment passarà de ser una mostra de grafitis a una acció integradora de diverses disciplines. En aquesta línia, la regidora del govern ha assenyalat que diversos col·lectius de la ciutat treballen conjuntament per definir algunes de les propostes que es viuran a la ciutat enguany en aquest camp. En primer lloc, s'ha avançat que s'impulsarà el projecte 'C, M, Y o K', en què 25 artistes plasmaran les seves respectives obres en quadres de llum al carrer. L'acció es desenvoluparà per la festa major de Misericòrdia i es basa en l'ús d'un sol color "i totes les seves degradacions cap al blanc o al negre".
  En segon lloc, la iniciativa 'Paret oberta' s'establirà com a "punt de trobada" per als artistes del grafiti amb l'objectiu de fer una "gran intervenció" en un mur (possiblement a l'avinguda del Comerç, si bé no s'ha confirmat). Flores ha detallat que la trobada es farà de cara a l'estiu i que per prendre-hi part caldrà haver-s'hi inscrit prèviament. A banda, la regidora ha subratllat que l'Street gallery també tindrà segona edició, però que enguany apostarà per la fotografia. Per tant, el carrer de Pere Òdena mostrarà, des del 25 de maig, una desena d'imatges. Finalment, Flores ha anunciat que es realitzarà el projecte 'Womart', que tindrà lloc en 10 ciutats diferents per explorar "la feminitat, el gènere, la dona i l'art", s'ha manifestat. En aquest sentit, s'ha recordat que l'artista Hyuro ha pintat un mural al Casal de Joves de la Palma i que la inauguració serà aquest proper dissabte, 14 d'abril.
  Disc recopilatori del Reussona
  A banda, Flores ha presentat altres noves accions, una de les quals un cicle de concerts al carrer que els dijous de juliol "amb un cartell sorpresa" que es revelarà més endavant. Es tracta, s'ha precisat, d'una activitat impulsada amb el suport de l'Associació cultural Anima't. Una de les actuacions, a més, servirà per celebrar les dues dècades del concurs Reussona. De fet, s'ha anunciat l'edició d'un àlbum recopilatori que recull temes de les formacions guanyadores dels 20 anys d'història del certamen. Per últim, la regidora republicana ha explicat que amb motiu del Dia mundial de la música, el 16 de juny s'estrenarà la campanya 'Bucs al carrer' per difondre els bucs d'assaig musical a la Palma, en funcionament des de fa vuit anys.
  Així, els bucs sortiran al carrer i s'habilitarà l'equip tècnic necessari perquè els conjunts que en fa ús de manera habitual puguin actuar-hi de manera breu (entre uns 10 i 15 minuts). L'activitat serà oberta a tothom qui vulgui sumar-s'hi.